Doman al è martars, ai 27 di Jugn, e su lis frecuencis di Radio Onde Furlane (sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu) al torne Babêl Europe, il program cuindisinâl dedicât ae produzion musicâl tes lenghis minorizadis dal continent.
In chê che e je la prime pontade dal Istât la atenzion e vignarà pontade sui ritmis dal reggae e sui sunôrs dilatâts dal dub che si si incuintrin cu lis lenghis des minorancis e des nazions cence stât de Europe.
In particolâr il viaç musicâl babelic al cjaparà dentri musichis che a rivin de Catalogne, dal Paîs Basc, des Asturiis, dal Gales e de Ocitanie e peraulis par basc, par catalan, par asturian, par ocitan e par galês.
Al sarà la ocasion par scoltâ tocs gjavâts fûr dal album Black is Beltza ASM Sessions, metût adun di Fermin Muguruza cul dj e produtôr catalan Chalart 58 e cu la partecipazion di une schirie di cjantants e musiciscj, e dal repertori di Gran Bal Dub, dai Soncai System e dai galês Anweledig.
Cheste pontade di Babêl Europe, dopo de direte di doman, si podarà tornâ a a scoltâle miercus ai 28 di Jugn a une dopo di misdì e sabide il prin di Lui a une e mieze dopo di misdì.
Ancje cheste trasmission si podarà scoltâle ancje sul sît internet di Radio Onde Furlane.
fur_Latn fur_Latn fur_Latn fur_Latn fur_Latn fur_Latn